На основу Члана 10. Статута општине Косјерић („Службени лист општине Косјерић“,број 3/2019) и Одлуке о установљењу јавних признања и награда општине Косјерић („Службени лист општине Косјерић“,број 3/14) Скупштина општине Косјерић на седници одржаној \_\_\_\_\_\_\_\_\_\_\_ године, донела је

**ОДЛУКУ**

**О ДОДЕЛИ ЈАВНИХ ПРИЗНАЊА И НАГРАДА ОПШТИНЕ КОСЈЕРИЋ**

Јавна признања – Плакете општине Косјерић добијају:

1. **Ирена Вујовић**-Министарка за заштиту животне средине
2. **Милан Кркобабић**-Министар за бригу о селу
3. **Александар Стефоски**-државни секретар Министарства здравља Београд
4. **Расим Љајић**- председник странке СДПС и бивши Министар трговине, туризма и телекомуникација
5. **Предузеће Ирком доо Косјерић**- приватно предузеће из Косјерића
6. **Славица Јовановић**-професорка српског језика и књижевности у Техничкој школи Косјерић

Јавна признања – Повеље општине Косјерић добијају:

1. **Драгана Милошевић**-мајка петоро деце и старатељ и хранитељ шестог
2. **Зорица Вујић**-мајка четворо деце из Косјерића
3. **Лука Стојанић**-студент Електротехничког факултета у Београду

Новчани износ за награде у виду Повеље одредило је Општинско веће општине Косјерић.

Награде ће бити уручене на свечаној седници Скупштине општине Косјерић.

Одлука ступа на снагу наредног дана од дана доношења, а објавиће се у „Службеном листу општине Косјерић“.

**Број 17-1/2023**

**У Косјерићу\_\_\_\_\_\_\_\_\_\_2023. године**

**СКУПШТИНА ОПШТИНЕ КОСЈЕРИЋ**

**ПРЕДСЕДНИК СКУПШТИНЕ ОПШТИНЕ**

**ТАТЈАНА КОКОВИЋ**

***ОБРАЗЛОЖЕЊЕ***

Комисији за доделу јавних признања и награда поднето је девет иницијатива за предлоге за доделу општинских награда. Након разматрања истих, одлучила је да предложи Скупштини да сви иницирани кандидати буду предложени за награде и то из разлога:

**1.** **Министарка Ирена Вујовић** је путем свог ресорног министарства допринела еколошком развоју општине Косјерић на више начина, тј.путем више различитих пројеката. Бројни су пројекти који се нижу од 2021. године па надаље:

-Еко парк у дворишту ОШ „Мито Игумановић“

-Реконструкција „Градске Топлане“ Косјерић

-Пошумљавање градске средине у Косјерићу

-Замена индивидуалних ложишта котловима на пелет

**ПРЕДЛАГАЧ:** Радован Крсмановић из Косјерића.

**2**. **Министар** **Милан Кркобабић** је допринео развоју општине Косјерић путем новчаних средстава која су опредељена општини Косјерић преко пројеката које финансира Министарство којим он руководи ( пет брачних парова и један млади пољопривредник добили су од Министарства за бригу о селу бесповратна новчана средства за куповину куће са окућницом, доделења су средства за организовање „Михољских сусрета села“ у селу Радановци, извршена је и набавка Минибуса за потребе сеоског становништва) . Министар Кркобабић је у више наврата посетио општину Косјерић чиме је извршио промоцију општине Косјерић.

**ПРЕДЛАГАЧ:** Јовица Марковић из Косјерића.

**3.** **Државни секретар** **Александар Стефоски** је безрезервно помогао у реализацији добијања санитетског возила за Дом здравља Косјерић.

**ПРЕДЛАГАЧ:** Здравствени центар Ужице ОЈ Дом здравља Косјерић

4.**Председник странке СДПС и бивши министар Расим Љајић** је у више наврата посетио општину Косјерић, доделио средства за бројне пројекте који су унапредили наш туризам и битно допринео развоју општине и промоцији исте.

**ПРЕДЛАГАЧ**: Драган Трипковић из Косјерића.

**5**.**Предузеће Ирком доо Косјерић** је у приватном власништву предузетнице Иркић Милице дипл.економисте, основано 1991. године, запошљава 56 радника у сталном радном односу. По одлуци власнице, предузеће сваке године издваја значајна средства за донације, спонзорства и хуманитарне акције. Добитник је бројних награда и признања за квалитет како на домаћим тако и на међународним сајмовима.

**ПРЕДЛАГАЧ:**Општинска организација потомака ратника ослободилачких ратова Србије.

**6.Професорка Славица Јовановић** је рођена у Косјерићу, дипломирала на Филолошком факултету у Београду, ради као професорка српског језика и књижевности у Техничкој школи Косјерић преко три деценије. Због изузетног деловања у осигурању квалитета средњошколског васпитања и образовања и због поуздане и отворене сарадње у различитим активностима посвећним унапређењу локалне заједнице кроз разне секције, организације и менторски рад, сматрамо да професорка заслужује плакету.

**ПРЕДЛАГАЧ:** Општинско Удружење потомака ратника 1804-1920 „Генерал Љубомир Марић“ Косјерић и Народна библиотека „Сретен Марић“ Косјерић

**7**. **Драгана Милошевић** је рођена 1977.године, мајка је петоро деце из брачне заједнице са супругом Милошем који су уједно и старатељи и хранитељи шестог детета, сви заједно живе у складној и срећној породици у нашем малом Косјерићу

**ПРЕДЛАГАЧ:** Миланка Ковачевић из Косјерића

**8.** **Зорица Вујић** је рођена 31.01.1992.године, приватни је предузетник, подстанар и самохрана мајка четворо деце, две девојчице старости 10 и 8 година и два дечака од 6 и 2 године. Приватним послом се бави 11 година, посвећена је мајка неговане и васпитане деце.

**ПРЕДЛАГАЧ:** Биљана Јевтовић из Косјерића.

**9.** **Лука Стојанић** је завршио основну школу „Мито Игумановић“ у Косјерићу и специјално одељење гимназије „Свети Сава“ у Пожези, вуковац је у основној и средњој школи. На крају семестра од 8 пријављених испита, положио је све и то са оценом 10. У његовој школској биографији стоји да је имао много такмичарских наступа на школским, општинским, окружним, републичким па чак и међународним такмичењима. Лука је један од најбољих ученика које је имала наша општина. Има звање Ђака генерације и у основној школи и у гимназији. Поред тога Лука је добар дечко, друг, одговоран, лепо васпитан, високих моралних вредности.

**ПРЕДЛАГАЧ:** Михаило Јоксимовић, проф.раз.наставе

**КОМИСИЈА ЗА ДОДЕЛУ ЈАВНИХ ПРИЗНАЊА**

**И НАГРАДА ОПШТИНЕ КОСЈЕРИЋ**